**ZAKLJUČAK**:

Organizirano uplovljavanje i privez party brodova Yacht/Sail weeka i drugih organiziranih party kružnih putovanja štetno je i u suprotnosti sa strateškim interesima i održivim razvojem Općine Bol

**PREDLAGATELj**:

Načelnica Općine Bol

**OBJAŠNJENJE:**

U luku Bol dulji niz godina nekoliko puta tjedno na jednu noć uplovljavaju mladi nautičari na višednevnom kružnom putovanju u organizacija Yach i Sail weeka.

U isto vrijeme na jednom mjestu nađe se veliki broj brodova i ljudi, uglavnom mladih, željnih zabave, bučnih, pod utjecajem raznih opijata.

U tim danima povećavaju se sigurnosni rizici u mjestu, na kopnu, u luci i na moru.

Kapacitet bolske luke se premašuje, plovila se vezuju jedan na drugi, zakrčuje se luka, onemogućuje regularan promet, a zbog prihvata velikog broja jedrilica potrebno je raditi nedozvoljene rezervacije i onemogućuje se privez ostalim individualnim nautičarima.

Bol preuzima prekomjerni otpad, narušava se ekologija mora zbog neodgovornog ponašanja pojedinaca, a zagađenje bukom je iznad zakonom propisane i iznad razine podnošljivosti, ponajprije za stanare centra i neposredno u luci.

Popularno među tim nautičarima je dnevni najam radnih strojeva, tzv. Quadova, koji također stvaraju prekomjernu buku, opterećuju prometnice, posebice poljske puteve, oštećuje se općinska imovina, nerijetko se dešavaju manje prometne nesreće.

Organizirano se prevoze do noćnog kluba i natrag u luku u kasnim večernjim i ranim jutarnjim satima, pa noćni mir stanovništvu remeti buka, pjesma i vikanje iz otvorenih turističkih vlakića, dok bi alternativa tome bile stotine mladih ljudi koji prolaze u grupama kroz čitavo mjesto i šetnicu.

Broj brodova i putnika raste iz tjedan u tjedan kako se primiče visokoj sezoni, i upravo na vrhuncu turističke sezone u luci je i najveći broj priveza sa oko 60 takvih brodova i oko 400 mladih ljudi što stvara nepotrebno opterećenje, masovnost.

Domicilnom stanovništvu i njihovim gostima, a najviše onima koji stanuju u blizini frekventnih lokacija, direktno je ugroženo pravo na mir i po danu i po noći.

Unatoč naporima općinskih službi, asistenta u luci i zaštitara nemoguće je situaciju držati pod kontrolom.

Načelnica je proteklih godina jasno komunicirala svoj stav prema LUSDŽ kao i prema organizatorima i inzistirala da se Bol izostavi sa rute tih kružnih putovanja.

Sa nadležnima u Lučkoj upravi SDŽ, kao i sa predstavnicima Yacht i Sail weeka, do sada je postignuto:

* Da se angažira veći broj profesionalnih zaštitara koji će održavati red u luci i na drugim frekventnim lokacijama gdje se okupljaju gosti sa jedrilica
* Da se iz programa izbaci održavanje beach partya na plaži Zlatni rat
* Da se postave obavijesne ploče koje upozoravaju goste sa jedrilica o (ne)primjerenom ponašanju i poštivanju prava na red i mir lokalnog stanovništva
* Da skipperi i prije dolaska u luku jasno komuniciraju s gostima o propisanim kaznama za nedolično ponašanje i da se svako takvo ponašanje bez odgode sankcionira
* Kako bi povećali sigurnost, a posebice zbog rizika koji nose organizirani uplovi mladih jedriličara, sa PP Brač i ostalim JLS na Braču, Općina Bol je dogovorila dislociranje dodatnih policijskih službenika od kojih su 4 smještena u Bolu u srpnju, kolovozu i rujnu, i to iz službe kriminalističke policije
* Općinsko vijeće je izmijenilo Odluku o buci na način da je emisija glazbe na otvorenom moguća najkasnije do 24:00

Unatoč stavu načelnice da se Bol izostavi sa rute, u travnju 2024. nadležni u LUSDŽ pisano su dali ponovno odobrenje organizatorima za uplove i priveze u sve luke pod njihovom nadležnošću, posebice sa naglaskom na luke Bol i Vis.

Općina Bol ima predispozicije i njeguje odmorišni, obiteljski, aktivan, sportski turizam, a strateški cilj je i održivi razvoj ostalih, komplementarnih tipova.

U nadolazećem periodu planira se proširenje luke za oko 150 novih vezova. Jedan od glavnih motiva za proširenje je zadovoljenje potreba lokalnog stanovništva za komunalnim vezovima, kao i razvoj visokokvalitetnog nautičkog turizma.

Pozicioniranje Bola kao party destinacije, a posebno kao party nautičke destinacije, u suprotnosti je sa strateškim ciljevima, opasno ugrožava razvoj drugih oblika turizma, pa i nautičkog, kojeg tek trebamo razviti.

U Bolu postoji veliki potencijal za razvitak nautičkog turizma visoke kvalitete koji nije u koliziji sa tipovima koje tradicionalno njegujemo desetljećima, stoga je nužno nastaviti raditi na dodatnom unapređenju ove važne turističke grane koja će nesumnjivo postati vrlo značajna.

Održivi razvoj ne smije biti vođen poduzetničkim idejama, a destinacijom se treba aktivno upravljati na način koji je u skladu sa održivim razvojem i javnim interesom, stoga je intencija ovog Zaključka da se luka Bol izostavi sa rute organiziranih jedriličarskih party dolazaka.